આનો અર્થ એવો તો બિલકુલ નથી કે બાળકોને મોબાઇલ ફોન આપી જ દો. આ ફોનના પણ સારા વિકલ્પો હોઈ શકે છે, પરંતુ તમે મોટા છો અને કહો એ સાચું- એવા ન્યાયે બાળકોના હાથમાંથી એને ગમતી વસ્તુ તુરત આંચકી શકાય નહીં, કારણ કે મોબાઇલથી એ તરત દાઝી જાય છે એવું તો નથી. એને શું ખબર પડે – એમ માનીને પણ ધાર્યું ન કરી શકાય. કુશળ દંપતી પરિવારમાં એવા વાતાવરણની રચના કરી શકે જેમાં બાળકનો સમય આનંદથી પસાર થાય, પરંતુ એ માટે દંપતીએ ખાસ્સો સમય આપવો પડે. એ સમય તેઓની પાસે છે? નથી? તો લાવો તમારો મોબાઇલ ફોન અને અમને રમવા દો, એમ જ જાણે કે આ બાળકો કહી રહ્યાં છે. આખો સમાજ અત્યારે બાળકો મોબાઇલને અડે જ નહીં એ માટે સૂક્ષ્મ અર્થમાં યુદ્ધે ચડેલો દેખાય છે. જો ખરેખર જ તેઓેએ આ ઝુંબેશમાં કામયાબ નીવડવું હોય તો એની એક જ માસ્ટર કી છે જે સહુ જાણે છે કે તમે પોતે જ મોબાઇલ ફોનનો ત્યાગ કરી દો. એટલે વારતા પૂરી. ન રહે બાંસ ઔર ન બજે બાંસુરી! પણ એ શિસ્ત તો કોઈને દાખવવી જ નથી.